## ANT1100 Eksamen høst 2021- Sensorveiledning

Emneansvarlige H21: Anastasia Maravela & Tor Ivar Østmoe. Boken de Blois og de Spek: *An Introduction to the Ancient World* (3. utg., 2019) ble brukt som grunnbok. En rekke miniforelesninger var tilgjengelige til studentene før seminarmøtet, som ble lagt opp som en kombinasjon av Q & A og forelesninger. Ukens leseplan omfattet også ikke obligatorisk lesning av originale kildetekster i oversettelse.

Eksamen består av MC-spørsmål som veier 40% og to langsvarsoppgaver (valg fra seks emner, tre på gresk og tre på latin) som veier 60% mot sluttkarakteren.

Kandidatene må få bestått på både Del I (MC-spørsmål) og Del II (begge essay) for å bestå eksamen.

**Samlet antall poeng som kan oppnås på eksamenen: 100.**

**Karakter / poengsum**

**A 85-100**

**B 68-84**

**C 51-67**

**D 34-50**

**E 17-33**

**F 0-16**

**Sensorveiledning langsvarsoppgaver**

**Del I Hellas**

1. Kolonisering (se IAW ss. 89-92). Et svar bør inneholde disse momentene. Den greske koloniseringen passer mer med den andre delen av den moderne definisjonen (‘tilflytting til og bosetting ...’) og mindre eller ikke i det hele tatt med den første, i hvert fall i den grad kildene som vi har tillater konklusjoner. Koloniene ble etablert enten i ikke okkuperte områder eller ved siden av eksisterende sentra og bosettinger. De greske koloniene representerte ikke en utvidelse av moderbyens makt i andre områder, men ble uavhengige bystater med kun religiøse og kulturelle bånd til moderbyene. Ekstra elementer som kan være med: Bakgrunn for koloniseringen (tidsramme, årsaker/medvirkende historiske faktorer, fra hvilke byer gikk kolonister ut og geografisk distribusjon av koloniene) & hovedaktiviteter i koloniene: landbruk & handel.
2. Tyrannene i Athen & deres religiøse politikk (se IAW 113f. & 143ff. & miniforelesninger). Et svar bør inneholde noen av disse momentene. Reorganisering av religiøse festivaler i Athen: Panathenaia & Dionysia. Promovering av kulten av Dionysos, vinens gud, som ble forfremmet fra bygdekult til bykult, og ble rammen for framføring av drama. Drama har tre sjangere og alle har en tilknytning til denne guden: tragedien har sin opprinnelse i lyrisk diktning til ære for Dionysos (dithyrambe); satyrdrama & komedie gjennom kor som bærer phalloi.
3. Det religiøse landskapet i den hellenistiske verden (se IAW 177-180). Et svar bør inneholde noen av disse momentene. De olympiske gudene taper noe av sin status. Herskere/konger får nærmest gudommelig status. Det religiøse landskapet berikes med nye guder/-inner som kommer fra den østlige delen av Middelhavet og blir enormt populære i Hellas, og senere i Italia (eks. Isis [i veggmaleriet fra Herculaneum], Sarapis, Mithras). De internasjonaliserte gudene blir ‘hellenisert’, mens lokalt i områdene hvor de kommer fra beholder de sin originale karakter (eks. Isis-Thermouthis votivet fra Egypt). Økende privatisering/individualisering av den religiøse opplevelsen, større rolle for tilfeldigheter/hell (personifisert ved gudinnen Tyche/Fortuna). Tendens til henotheisme – man gir seg over til en gud som er en private beskytter. Mysteriereligioner & astrologi blomstrer.

**Del II Roma**

1. Hæren (se kapitlene om Roma IAW & miniforelesninger). Et svar bør inneholde de fleste av disse momentene. Organisering: I republikken ble hæren ledet av embedsmenn valgt av borgerne, i keisertida av generaler utpekt av keiserne. I republikken var soldatene romerske borgere som holdt eget utstyr som var på kortvarige kampanjer / plyndringstokt hos naboer. Senere ble soldatene i økende grad profesjonelle og tjente over tid rundt i riket og dette gjenspeiles også i lokalisering. Strategier i bruk inkluderte falanks. Motstandere inkluderer italiske stammer, karthagere, hellenistiske kommandanter, germanere, gallere og dynastier i Midt-Østen. Hærførere som påvirket hærens form er Marius, Pompeius, Caesar, Augustus, Septimius Severus og Konstantin.
2. Augustus (se kapitlet om overgangen til prinsipatet IAW & miniforelesninger) Et svar bør inneholde de fleste av disse momentene. I republikken ble både sivile og militære embedsmenn valgt av borgerne for et år i folkeforsamlinger (flere av embetene bør nevnes), og provinsene styrt av eks-embetsmenn. Embetsmenn og provinsbestyrere hadde en begrenset stab. Augustus knyttet funksjoner til keiseren og utpekte selv andre embetsmenn. Under Augustus utviklet det seg også en større fast sentraladministrasjon. Under Augustus tiltok også sammenlikningen av keiseren med en gud, selv om den hadde røtter i republikken. Likheter: Politikk var dominert av et lite sjikt rike mennesker, nobiliteten, i både republikk og keisertid. Provinsadministrasjon var som før et samarbeid mellom romere og lokale eliter.
3. Kilder (se miniforelesninger) . Et svar bør inneholde disse momentene. Flere typer kilde, blant annet tekster og bilder, er ofte produsert av og for eliter i samfunnet. For mange kilder gjelder også at vi ikke vet hvor representative de er – hva sier for eksempel romersk komedie om slaver i Roma? Eller at de viser en side i en konflikt, som Caesars beretning om gallerkrigen. Mange kilder er fragmentariske, som brev overlevert på papyrus eller i innskrifter. Eksempler på hvordan ettertida påvirker hvordan vi ser kilder er monumenter som Akropolis og Forum Romanum, som nå ses som utgravninger og som dessuten gjenspeiler politiske prioriteringer på 1800- og 1900-tallet.